Kommissionens beslutning

af 16. august 2001

om særlige betingelser for import af fiskerivarer med oprindelse i Uganda

(meddelt under nummer K(2001) 2524)

(EØS-relevant tekst)

(2001/633/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, og

ud fra følgende betragtninger:

(1) En ekspert fra Kommissionen har foretaget en inspektion i Uganda for at undersøge betingelserne for produktion, oplagring og forsendelse af fiskerivarer til Fællesskabet.

(2) Bestemmelserne i Ugandas lovgivning om sundhedsinspektion og -kontrol af fiskerivarer kan betragtes som svarende til de bestemmelser, der er fastsat ved direktiv 91/493/EØF.

(3) Navnlig er "Department of Fisheries Resources (DFR)", der henhører under "Ministry of Agriculture, Animal Industries and Fisheries", i stand til effektivt at føre kontrol med, om den gældende lovgivning overholdes.

(4) Den nærmere fremgangsmåde for udstedelse af sundhedscertifikater, jf. artikel 11, stk. 4, litra a), i direktiv 91/493/EØF, skal omfatte fastlæggelse af en model for certifikatet og minimumskrav med hensyn til sproget for affattelsen heraf, og det skal på certifikatet anføres, hvilken stilling underskriveren har.

(5) Der skal ifølge artikel 11, stk. 4, litra b), i direktiv 91/493/EØF på fiskerivarernes emballage anbringes et mærke med angivelse af tredjelandets navn og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, undtagen for bestemte frosne fiskerivarer.

(6) Der skal ifølge artikel 11, stk. 4, litra c), i direktiv 91/493/EØF opstilles en liste over godkendte virksomheder, fabriksfartøjer og kølehuse, ligesom der skal opstilles en liste over fryseskibe, som er udstyret i overensstemmelse med punkt 1-7 i bilag II til Rådets direktiv 92/48/EØF(3). Disse lister skal opstilles på grundlag af en meddelelse fra DFR til Kommissionen. Det påhviler derfor DFR at sørge for overholdelse af de bestemmelser herom, der er fastsat i artikel 11, stk. 4, i direktiv 91/493/EØF.

(7) Opmærksomheden må særligt henledes på sundhedskontrollen af de arbejdere, der behandler fiskerivarer bestemt til konsum, som foreskrevet i kapitel III, punkt II B i bilaget til direktiv 91/493/EØF. Det er derfor nødvendigt at indføje en særlig bemærkning herom i det sundhedscertifikat, der ledsager fiskerivarer, som importeres fra Uganda.

(8) DFR har officielt garanteret, at bestemmelserne i kapitel V i bilaget til direktiv 91/493/EØF og hygiejnekrav svarende til dem, der er fastsat ved nævnte direktiv, vil blive opfyldt.

(9) DFR har også garanteret, at fiskerivarer fra Victoria-søen underkastes en passende kontrol, navnlig vedrørende forekomsten af pesticider; de ugandiske myndigheder garanterer sikkerheden for fiskerivarer, der stammer fra Victoria-søen, og som er bestemt til indførsel i Det Europæiske Fællesskab.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

"Department of Fisheries Resources (DFR)" under "Ministry of Agriculture, Animal Industries and Fisheries" er den kompetente myndighed i Uganda for kontrol og attestering af, at fiskerivarer og akvakulturprodukter opfylder kravene i direktiv 91/493/EØF.

Artikel 2

Fiskerivarer og akvakulturprodukter med oprindelse i Uganda skal opfylde følgende krav:

1) Hver sending skal ledsages af originalen af et sundhedscertiflkat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.

2) Varerne/produkterne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag B.

3) Medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet "Uganda" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer.

Artikel 3

1. Certifikater som omhandlet i artikel 2, litra 1, skal udfærdiges på mindst et af de officielle sprog i den medlemsstat, hvor kontrollen foretages.

2. Certifikatet skal indeholde DFR-repræsentantens navn, stilling og underskrift samt DFR's officielle stempel i en anden farve end de øvrige angivelser i certifikatet.

Artikel 4

Kommissionens beslutning 2000/493/EF(4) ophæves.

Artikel 5

Denne beslutning får virkning på tresindstyvendedagen efter offentliggørelsen i De Europæiske Fællesskabers Tidende.

Artikel 6

Denne beslutning er rettet til medlemsstaterne.

Udfærdiget i Bruxelles, den 16. august 2001.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15.

(2) EFT L 24 af 30.1.1998, s. 31.

(3) EFT L 187 af 7.7.1992, s. 41.

(4) EFT L 199 af 5.8.2000, s. 84.

BILAG A

>PIC FILE= "L_2001221DA.004702.TIF">

>PIC FILE= "L_2001221DA.004801.TIF">

BILAG B

LISTE OVER VIRKSOMHEDER OG FARTØJER

>TABELPOSITION>

PP: Forarbejdningsvirksomhed/Processing Plant

ZV: Fryseskib/Freezer Vessel